Malgranda ĥionido

La Malgranda ĥionido (Chionis minor) estas unu el nur du specioj de Ĥionidoj, aberantaj vadbirdoj kiuj estas surteraj kadavromanĝantaj de ĉeantarktaj insuloj.

Aspekto
Ili estas mallongaj, fortiketaj, mallongkolaj, kolombosimilaj birdoj kun blanka plumaro, nigraj bekoj, karunkloj kaj vizaĝa haŭtaĵo. Tiu specio estas 38–41 cm longa, kun 74–79 cm de enverguro kaj pezas 460–730 g, dum maskloj estas iomete pli grandaj ol inoj.CRC Handbook of Avian Body Masses de John B. Dunning Jr. (Editor). CRC Press (1992), .

Distribuado
Ili estas limigitaj al la ĉeantarktaj insuloj de la sudo de Hinda Oceano: nome la sudafrika teritorio Princ-Eduardaj Insuloj, la francaj teritorioj Krozetoj kaj Kergelenoj, kaj la aŭstralia teritorio Insulo Herdo. La subspecio C. m. nasicornis estas endemia de Insulo Herdo, dum la subspecio C. m. marionesis estas endemia de Princ-Eduardaj Insuloj.

Habitato
Marbordoj kaj intertajdaj zonoj de ĉeantarktaj insuloj, speciale ĉe kolonioj de marbirdoj kaj de fokoj, same kiel ĉe homa ĉeesto.

Manĝado
Ĥionidoj estas oportunemaj ĉiomanĝantoj, predantoj kaj kadavromanĝantoj, kiuj manĝas rubon ĉe marbordo, algojn kaj aliajn vegetaĵojn, same kiel senvertebrulojn, fiŝojn, ovojn kaj idojn de marbirdoj, fokan lakton, sangon, placentojn, kadavraĵojn, fekaĵojn, rodulojn kaj homajn rubaĵojn.

Voĉo
Laŭtaj, altatonaj, stridaj kaj stakataj alvokoj.

Reproduktado
Nestumas en fendetoj, kavernoj kaj sub rokoj sur neordigitaj amasoj de vegetaĵaro kaj derompaĵoj de marbirdoj kaj fokaj kolonioj. La ino demetas kutime 2–3 kremblankajn ovojn, makulece brunajn. Kovado daŭras ĉirkaŭ 30 tagojn. Junuloj estas duonfruaj kaj nidifugaj; elnestiĝo okazas ĉirkaŭ 50 tagojn post eloviĝo; reproduktado ekas je 3–5 jaroj.

Konservado
Kvankam je risko pro manĝado de venena rubo kaj pro enkondukitaj predantoj kiel sovaĝiĝintaj katoj, granda, disa teritorio sen pruvo de grava ĝenerala populacimalpliiĝo kondukas al konservostatusa takso Malplej Zorgiga.

Referencoj

 BirdLife International. (2006). Species factsheet: Chionis minor. Elŝutita el  la 11an de Februaro 2007
 Marchant, S.; Higgins, P.J.; & Davies, J.N. (eld). (1994). Handbook of Australian, New Zealand and Antarctic Birds.  Volume 2: Raptors to Lapwings. Oxford University Press: Melbourne.  
 National Photographic Index of Australian Wildlife. (1987). The Shorebirds of Australia. Angus & Robertson: Sydney. 

Kategorio:Ĥaradrioformaj
Kategorio:Birdoj de la Hinda oceano